Presidensie kap terug oor Gordhan-berigPres. Jacob Zuma by die G20-beraad in China. Foto: Elmond Jiyane/GCIS Bongani Ngqulunga, woordvoerder van die presidensie, het in ŉ verklaring spesifiek verwys na ŉ berig wat Sondag in City Press verskyn het, getiteld “Separate planes to China for Zuma and Pravin”. Hierin word berig dat betroubare bronne bevestig het dat Zuma en sy gevolg op ŉ privaat straler na Hangzhou in China gereis het, terwyl Gordhan verkies het om kommersieel te vlieg en sy eie program tydens die besoek te bepaal. “Die joernalis wek die indruk dat iets skort of dat iets onregverdigs gebeur en dat die president en minister Gordhan eintlik in dieselfde vliegtuig na China moes gereis het,” het Ngqulunga gesê. “Dit blyk dat die berig ten doel het om die indruk te wek dat minister Gordhan sleg behandel is. Daar word niks genoem van die ander ministers en adjunkministers wat ook kommersieel na China gevlieg het nie.” Ngqulunga het beklemtoon Maite Nkoana-Mashabane, die minister van internasionale betrekkinge en samewerking, Rob Davies, die minister van handel en nywerheid, en Sindi Chikunga, die adjunkminister van vervoer, het ook kommersieel na China gevlieg om by Zuma aan te sluit. “[Die joernalis] noem ook dat minister Gordhan ‘stilweg sy eie program in China gevolg het’. Dit is ŉ algehele versinsel. Minister Gordhan en minister Nkoana-Mashabane het die president na al sy vergaderings vergesel sedert hulle in Hangzhou aangekom het,” het Ngqulunga gesê. Hy het City Press verder oor die kole gehaal omdat die koerant glo nie die presidensie om kommentaar genader het nie, maar slegs vir Gordhan oor die bewerings uitgevra het. “Vir die rekord, die president hoef nie saam met ministers in dieselfde vliegtuig te reis nie. Daar is geen sodanige vereiste nie,” het Ngqulunga gesê. “Ons vertrou dat City Press nie besluit het om ŉ sekere siening oor ŉ saak te hê en stories so te verpak dat dit aan hierdie vasgestelde narratief voldoen, ongeag die feite nie.”